दावा- इंटरव्यू पंजाब के बाहर हुआ, सबूत में गैंगस्टर के लेटेस्ट हुलिए की फोटो रिलीज
Gangster Lawrence Bishnoi Interview DGP Punjab | Gaurav Yadav Punjab Police Point Bathinda Jail सिद्धू मूसेवाला हत्याकांड के मुख्यारोपी लॉरेंस बिश्नोई के इंटरव्यू मामले के दो दिन बाद डीजीपी गौरव यादव ने इसकी सफाई दी है।
पंजाबी सिंगर सिद्धू मूसेवाला की हत्या के मुख्य आरोपी गैंगस्टर लॉरेंस द्वारा जेल के अंदर से दिए गए इंटरव्यू के बाद बैकफुट पर आई पंजाब पुलिस ने अपनी सफाई पेश की है। इंटरव्यू के दो दिन बाद, गुरुवार को पंजाब पुलिस के DGP गौरव यादव ने चंडीगढ़ में प्रेस कॉन्फ्रेंस करके स्थिति स्पष्ट करने की कोशिश की। लॉरेंस से जुड़े फैक्टस को सिलसिलेवार ढंग से रखते हुए DGP ने दावा किया कि यह इंटरव्यू पंजाब के अंदर नहीं हुआ।
DGP ने अपने दावे को साबित करने के लिए 9 मार्च, 14 मार्च और आज यानि 16 मार्च की लॉरेंस की फोटोज भी मीडिया के सामने पेश की। बठिंडा जेल और तलवंडी साबो कोर्ट में पेशी के दौरान ली गई इन फोटोज में लॉरेंस शॉर्ट हेयरकट और ट्रिम दाढ़ी में नजर आ रहा है जबकि 14 मार्च को एक टीवी चैनल पर जारी इंटरव्यू में उसकी दाढ़ी बढ़ी हुई थी और सिर के बाल भी लंबे थे।
हालांकि डीजीपी के इन दावों के बीच यह सवाल अभी भी चुनौती बना हुआ है कि आखिर लॉरेस का इंटरव्यू हुआ कहां?
राजस्थान पुलिस पर सवाल
पंजाब के DGP गौरव यादव ने बताया कि राजस्थान पुलिस ने रिमांड पूरी होने पर गैंगस्टर लॉरेंस को 8 मार्च को बठिंडा जेल वापस छोड़ा। 9 मार्च को बठिंडा के ही तलवंडी साबो कोर्ट से लॉरेंस को पेश कर एक दिन का पुलिस रिमांड लिया गया। इसके बाद 10 मार्च को लॉरेंस को दोबारा बठिंडा जेल लाया गया।
DGP ने कहा कि 14 मार्च को एक चैनल पर प्रसारित हुए इंटरव्यू में लॉरेंस ने पीले रंग की टीशर्ट पहन रखी थी और उसकी दाढ़ी व सिर के बाल लंबे नजर आ रहे थे। जबकि 10 मार्च को जब लॉरेंस को बठिंडा जेल लाया गया था तो वह शॉर्ट हेयरकट में था और दाढ़ी भी ट्रिम थी। DGP ने कहा कि इस इंटरव्यू के बाद बठिंडा जेल में लॉरेंस के सामान की तलाशी ली गई मगर उसमें पीले रंग की कोई टीशर्ट नहीं मिली।
लॉरेंस के पहनावे और हेयरकट को बेस बनाते हुए उसके इंटरव्यू को पुराना बताया और कहा कि यह पंजाब की जेल से बाहर लिया गया है। यह दावा करके DGP ने एक तरह से राजस्थान पुलिस पर सवाल उठा दिया।
इंटरव्यू की साउंड क्वालिटी स्टूडियो जैसी
DGP ने कहा कि लॉरेंस के इंटरव्यू की साउंड क्वालिटी स्टूडियो लेवल की है। जेल वगैरह से जैमर होने के कारण ऐसी ऑडियो-वीडियो क्वालिटी नहीं आ पाती। उन्होंने दावा किया कि बठिंडा सेंट्रल जेल कम्युनिकेशन के मामले में डेड जोन में आती है और वहां ऐसा इंटरव्यू करना संभव ही नहीं है।
DGP ने तर्क दिया कि इंटरव्यू में लॉरेंस जग्गू भगवानपुरिया को दोस्त बता रहा है और मिलकर मूसेवाला के मर्डर की बात कह रहा है। उसने जग्गू और अपने गैंग के बीच पिछले दिनों गोइंदवाल जेल में हुई घटना का कोई जिक्र भी नहीं किया जिसमें उसके गैंग ने जग्गू के दो साथियों की हत्या कर दी थी। अगर इंटरव्यू ताजा होता तो लॉरेंस इस विवाद पर भी बोलता।
जेल सुपरिंटेंडेंट BSF से डेपुटेशन पर
डीजीपी ने बताया कि लॉरेंस को बठिंडा जेल के आइसोलेटिड हाई सिक्योरिटी सेल में रखा गया है। इस जेल की अंदरुनी सुरक्षा CRPF के हवाले है और बाहर पंजाब जेल महकमे का स्टाफ ड्यूटी देता है। बठिंडा जेल की जिम्मेदारी एनडी नेगी के पास है जो BSF के अफसर हैं और वहां से डेपुटेशन पर आए हैं।
बठिंडा जेल में एडवांस जैमर
पंजाब के DGP गौरव यादव ने दावा किया कि बठिंडा जेल के अंदर एडवांस क्वालिटी वाले जैमर लगे हैं जिसकी वजह से मोबाइल सिग्नल आ ही नहीं सकते। इसके बावजूद जेल के अंदर रोजाना तीन से चार बार सिग्नल चेक किए जाते हैं। सिग्नल के बगैर मोबाइल से वीडियो बनाकर किसी को भेजा ही नहीं जा सकता। जेल के अंदर कैदी 24 घंटे CCTV सर्विलांस में रहते हैं। रात के समय भी वहां कैदियों के बैरकों की लाइट बंद नहीं की जाती। सिर्फ उसे डिम किया जाता है ताकि गार्ड कैदियों पर नजर रख सकें।
DGP ने दावा किया कि बठिंडा जेल की सिक्योरिटी इतनी फुलप्रूफ है कि दूसरे राज्य भी अपने बड़े मुजरिमों को वहां भेजते हैं।
पंजाब लाकर लॉरेंस को निष्क्रिय किया
DGP ने कहा कि लॉरेंस लगभग 9 साल से जेल में है और ज्यादातर समय वह दूसरे राज्यों की जेलों में रहा। वहीं से अपना नेटवर्क चलाता था। सिद्धू मूसेवाला मर्डर के बाद उसे पंजाब लाकर बठिंडा जेल के हाई-सिक्योरिटी जोन में रखा गया जिसकी वजह से वह निष्क्रिय हो चुका है। पंजाब पुलिस से बचने और अपने नेटवर्क को फिर से जिंदा करने के मकसद से ही वह सुप्रीम कोर्ट तक गया और रिट लगाकर खुद को पंजाब से बाहर शिफ्ट करने की मांग की। मगर सुप्रीम कोर्ट ने उसकी नहीं मानी।
पंजाब की शांति भंग करने की कोशिश
DGP गौरव यादव ने कहा कि पंजाब के बाहर बैठे कुछ लोग यहां की शांति भंग करने के लिए झूठी खबरें और अफवाह फैला रहे हैं। ऐसे लोग सुनियोजित तरीके से सोशल मीडिया प्लेटफॉर्म पर वर्चुअल प्राइवेट नेटवर्क का इस्तेमाल कर फर्जी खबरें अपलोड करते हैं।
उन्होंने फर्जी खबरें फैलाने वालों के खिलाफ कानूनी कार्रवाई की चेतावनी दी। DGP ने कहा कि अमृतसर में G20 देशों के डेलीगेट्स का सम्मेलन सुरक्षित चल रहा है।